google/wiki40b huggingface dataset:
Lumbal spinal stenose

Lumbal spinal stenose (forkortet LSS) er innsnevring av ryggsøylens nervekanal, ryggkanalen (spinalkanalen), i nedre del av ryggen, (lumbalkolumna), noe som kan medføre plager fra ryggen og i beina.

Årsak

Årsaken til LSS kan være flere, men den vanligst er aldersforandringer: påleiringer på bueledd, fortykkelse av leddbånd (ligamentum flavum) og bukning av mellomvirvelskiven. Forskyvning mellom virvlene (spondylolistese) kan også bidra til at det blir trangt i ryggkanalen. Dette kan gi symptomer, noe som er vanligst i alderen over 60 år. Unntaksvis kan tilstanden opptre hos yngre personer som følge av en medfødt tranghet i spinalkanalen.

Symptomer

Tilstandene kan påvirke nervene som går til beina og gi symptomer som smerter, nummenhet og kraftsvikt i beina. Det typiske bildet er at symptomene kommer når man går eller står og blir borte når man bøyer seg framover eller setter seg ned. Dette skyldes at man ved å bøye seg framover får bedre plass til nervene i ryggkanalen. Av og til forsterkes de utstrålende smertene når man lener seg bakover. Den medisinske betegnelsen på disse symptomene er neurogen intermitterende klaudikasjon som betyr varierende smerter ved gange. Ryggsmerter kan også være en del av symptombildet, men ikke alltid. Symptomene utvikler seg som regel langsomt over år.

Forekomst

Det er ikke gjort sikre studier på forekomst i Norge, men studier fra utlandet tyder på at andelen med symptomgivende spinal stenose er ca. 10% hos de over 50 år.

Diagnostikk

Pasientens sykehistorie og symptomer er viktigst for å stille rett diagnose. Diagnosen kan så bekreftes eller avkreftes på MR, men innsnevring i spinalkanalen på MR gir ikke alltid symptomer. Dette er et vanlig funn på MR hos eldre uten symptomer. Tilstanden sees ikke på vanlig røntgen.

Behandling

Tilstanden kan gi fra milde symptomer der det ikke er nødvending med behandling, til symptomer som går sterkt ut over funksjon og livskvalitet. Ved milde til moderate symptomer kan opptrening prøves, og noen studier har vist at det kan ha effekt. Kirurgisk behandling er mulig hos de uten effekt av trening eller der symptomene er så uttalte at man finner kirurgisk behandling hensiktsmessig. I de fleste tilfeller er det riktig at symptomene har vært tilstede i minst 6 mnd før man vurderer operasjon. Operasjonen kan som oftest utføres gjennom en liten åpning der man bruker mikroskop og spesielle instrumenter. Som regel kan man skrives ut fra sykehuset samme dag eller dagen etter. Resultatene av kirurgisk behandling er gode og tilstanden er den vanligste årsak til operasjon i ryggen i Skandinavia. Prinsippet for operasjon er å lage plass til nervene ved å fjerne leddbånd, ben og evt mellomvirvelskive som klemmer på nerverøttene. Hvis det foreligger en forskyvning av ryggvirvlene (spondylolistese) vurderes av og til samtidig avstivning med skruer og plater.

Prognose

Tilstanden i seg selv preges gjerne av lange stabile perioder eller en langsom forverring av symptomer. Etter kirurgisk behandling har de fleste pasienter betydelig bedre funksjon og livskvalitet.
Centromerus semiater

Utseende

Centromerus semiater er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Phyllochlaenia

Utseende

Små til middelsstore, avlange, mørkt brunlige skarabider. Kroppen er matt og fint hårete.

Levevis

Larvene lever i jorda, der de eter røtter.

Utbredelse

Denne gruppen lever i Australia.
Saksenebber

Taksonomi

Saksenebber ble tidligere regnet som en selvstendig familie (Rynchopidae), men inngår nå som en underfamilie i måkefamilien (Laridae). Inndelingen følger Illustrated Checklist of the Birds of the World og er i henhold til del Hoyo & Collar (2014).

Beskrivelse

Saksenebbene karakteriseres av et særpreget nebb, der undernebbet er betydelig lenger enn overnebbet, svært lange vinger, som når de er sammenslåtte strekker seg lenger bakover enn stjerten, og korte undere ekstremiteter. Artene måler omkring 36–46 cm og veier cirka 111–374 g, alt etter art og kjønn. Vingespennet ligger på cirka 102–127 cm. Fjærdrakten er hovedsakelig sort på oversiden og hvit på undersiden. Nebbet er relativt langt og rødgult fra basen og utover, men mens det hos to av artene blir nesten hvitt på den ytterste delen, er det delt cirka 50/50 rødgult innerst og sort ytterst hos den tredje arten.

Atferd

Artene er nattaktive måkefugler (Lari) som bruker det særpregede nebbet til å skimme havoverflaten etter fisk, mens de flyr. Saksenebbene hekker i kolonier.

Taksonomi

Tidligere ble saksenebber regnet som en selvstendig familie (Rynchopidae). Ifølge «HBW and BirdLife International Illustrated Checklist of the Birds of the World» tilhører imidlertid nå disse ternene måkefamilien, sammen med fire andre underfamilier.
I mangel av kjente fossiler for Rynchopidae, er fylogenien til disse fuglene for en stor del basert på kvalifiserte antagelser og likheter i anatomi og atferd. De tre nålevende artene med saksenebber er plassert i samme slekt, fordi fuglene deler en unike måte å fange fisk på, og ellers har store likheter i strukturelle tilpasninger og svært lignende mønstre i fjærdrakten.
Sandstormene i Kina 2010

Sandstormene i Kina skyldtes tørke våren 2010 over Yunnan, Guizhou, Guangxi, Sichuan, Shanxi, Henan, Shaanxi, Chongqing, Hebei og Gansu i Folkerepublikken Kina i tillegg til sørøstlige Asia medregnet Vietnam og Thailand, og sandstorm i mars og april over store deler av Øst-Asia.Tørken var den verste på et århundre i Sørvest-Kina.
BIT20 Ensemble

BIT20 Ensemble er et samtidsmusikkorkester som ble dannet i Bergen i 1989 for å fremme utøvelsen av norsk og internasjonal kunstmusikk.
BIT20 Ensembles historie inneholder over 400 fremførte verk, hvorav over hundre bestillingsverk. Moderne opera er en del av ensemblets virksomhet, og samarbeidet med Opera Vest og senere Den Nye Opera har resultert i over 20 operaproduksjoner. Ensemblet legger også vekt på å utvikle kunstinteresse blant barn, og har siden 2007 invitert flere tusen barn til ulike prosjekter innen musikk og teater.
BIT20 Ensemble har til nå 25 CD-utgivelser.
I 2005 ble ensemblet nominert til Nordisk råds musikkpris og Dansk Radios P2-pris for beste orkesterutgivelse innen klassisk musikk. I 2003 mottok BIT20 Ensemble TONOs 75-årsjubileumspris for utøvere for sin presentasjon av norsk musikk i innland og utland, og i 1993 Norsk Komponistforenings pris for Årets Utøver med samme begrunnelse. Ensemblet ble nominert til Spellemannprisen 2001 i kategorien samtidsmusikk for utgivelsen Henrik Hellstenius: Sera.
Fra 2010-2015 var ensemblets kunstneriske leder Baldur Brönnimann. Fra 2015- 2018 hadde Alwynne Pritchard det kunstneriske ansvaret for ensemblet. I 2018 ble Trond Madsen ny ensembleleder.
HUS arkitekter

HUS arkitekter AS  er et norsk arkitektfirma grunnlagt i 1993. Firmaet har kontor i Trondheim og har i 2018 cirka 31 ansatte.  
Virksomheten er i størst grad knyttet til offentlige bygg som helsebygg, undervisning og barnehage samt til private aktører innen bolig og næringsutbygging.

Historie

HUS arkitekter ble grunnlagt av Bjørn Cappelen og Tom Edgar Forsberg. I 1994 ble også Lars Christian Koren Hauge og Geir Bjordal tatt opp som partnere i bedriften. Per 2018 har bedriften 4 eiere: Tom Edgar Forsberg, Lars Christian Koren Hauge, Øyvind Hegvik, Eirik Kristensen og Kjell Aagaard Bertelsen. Daglig leder er Øyvind Hegvik.

Utmerkelser

Telenor Fornebu: Prosjektet er tildelt USA´s høyeste arkitektpris: AIA Honor Award of excellence in Architectural design i 2004. (American Institute of Architects).
Byåsen videregående skole: Prosjektet ble tildelt Skolebyggprisen i 2004. Skolebyggprisen ble opprettet av Kirke-, utdanning og forskningsdepartementet i samråd med Kommunenes Sentralforbund,
Norske arkitekters landsforbund og Norsk Form, og ble delt ut fra 1998 til 2004. (Skolebyggprisen)
Maskinparken TRE: Årets Trebyggeri 2018
Liuba

Liuba (kinesisk: 留坝县; pinyin: Liúbà Xiàn) er et fylke i provinsen Shaanxi i Folkerepublikken Kina. Det ligger i byprefekturet Hanzhong.
Folkemengden var på 44 699 innbyggere i 1999.

Kulturminner

Zhang Liang-tempelet (Zhang Liang miao, 张良庙) ble i 2006 tilføyd på listen over kulturminner i Folkerepublikken Kina.

Samferdsel

Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Kristen Muslimmisjon

Kristen Muslimmisjon, (KMM) tidligere Den Norske Muhammedanermisjon, er en norsk misjonsorganisasjon, med hovedfokus på å nå muslimene med evangeliet. Kristen Muslimmisjon ble grunnlagt av misjonær Otto Torvik i 1940. Lys over land er misjonens tidsskrift. Tore Arnegard er generalsekretær i organisasjonen (fra 1. april 2008).

Virksomhet

Kristen Muslimmisjon har arbeid i Senegal, India, Israel, Indonesia og i Norge.

Indonesia

KMM har støttet flere nasjonale kirker, organisasjoner, en bibelskole og flere evangelister. KMM samarbeider med organisasjonen Smyrna Fellowship (SMF) i Indonesia.

Senegal

KMM startet sin virksomhet i landet i 1982, og støtter nasjonale evangelister og misjonærer. De har bygget en kristen kirke i Nioro og driver med bistandsarbeid. De er engasjert i å oversette bibelen til språket Saafi-Saafi.

India

KMMs første misjonsfelt var i India og arbeidet i landet startet i 1948. De driver forebyggende helsearbeid ut fra en misjonsstasjon og en sykehusklinikk. Arbeidet i India er overtatt av den nasjonale kirken (NELC), men KMM har en norsk sykepleier som leder helsearbeidet ved misjonsstasjonen.

Israel

KMM samarbeider med palestina-araberen Yosef Odehs og sønnen Bulos. Fra sin base i Israel har de et stort kontaktnett inn i flere land i området. De utgir tidsskriftet Misbah ul Haqq (oversatt: Sannhetens lys). De har også et korrespondansekurs (brevkurs) og deler ut bibler.
Imshaug stavkirke

Ved gården Imshaug i Sørum, ikke langt fra Blakersund, har det tidligere stått en kirke. Den var viet til jomfru Maria morgenen etter Blasi dag, altså 4. februar. Kirken er omtalt som Imishaughs kirkia i Biskop Eysteins jordebok (ca. 1400). Det antas at kirken ble nedlagt før eller omkring reformasjonen, for biskop Jens Nilssøn omtaler i sin visitasskildring Imisshoug capel som «aldeles øde».

Gjenstander fra kirken

Tre bevarte planker fra den nedlagte kirken tyder på at det dreide seg om en stavkirke. Den ene planken, som har vært brukt i et stabbur, har rankeutskjæringer og er nå i Kulturhistorisk museum i Oslo, mens de to andre fortsatt finnes lokalt på gården. Et bevart hjulkors viser at det var kirkegård på stedet.
Rekdal

Kjente personer med tilknytning til Rekdal

Kjetil Rekdal er fra Rekdal.
Mer om Rekdal: http://www.bjerkevoll.net/
Andreas Bøe

Læreår

Under oppveksten på gården på Forus kunne den unge Andreas studere maleren Emil Abrahamsen, som hentet motiv fra gårdsdriften.   Da han var 19 år gammel ble han Andreas elev av maleren Georg Backer Berg, og denne elevperioden skulle prege ham hele livet.
I perioden 1937-38 hospiterte Andreas på Statens håndverks- og kunstindustriskole hos kunstneren Per Krohg.   Av Krogh lærte han blant annet freskomaleri.   
I 1939 debuterte Andreas med oljemaleriet Mor, malt i 1937, et bilde som i dag er i privat eie.  Samme år fikk han også tredjepremie i en landsomfattende konkurranse om utsmykking av Stavanger Krematorium.  Han hjalp vinneren Guy Krogh med å lage freskene i krematoriet.
På Høstutstillingen deltok Bøe for første gang i 1945, med maleriet Arne og Inger fra 1942.  Dette er nå i eie hos Rogaland Kunstmuseum.
Da krigen var over i 1945 kom Bøe inn på Statens kunstakademi, med Jean Heiberg og Aage Storstein som lærere.  Spesielt fikk Heiberg stor betydning for kunstnerens videre utvikling.

Arbeid

Andreas Bøe utførte en lang rekke større utsmykkingsoppdrag.  Det første ble laget til spisesalen på Electric Furnace Products i  Sauda i 1951.  Denne er laget i fresko og mosaikk og skildrer mennesket i ulike årstider.  
I 1956 oppholdt Bøe seg ved Accademia de Belle Arti i Ravenna, blant annet for å studere mosaikkarbeid.  I perioden 1947-1963 hadde han en rekke studieopphold i Frankrike, Italia og Spania.  
Dansk samtidsmaleri opptok Bøe sterkt, spesielt Asger Jorn og Carl-Henning Pedersen.  På 60-tallet ble han også kjent med fransk abstrakt samtidskunst, noe som preget hans egen utvikling utover 70-tallet.  
Bøe arbeidet  kontinuerlig med en rekke papirarbeid i ulike teknikker og blandingsteknikker; med tusj, kullstift, akryl og fettstift.   Disse regnes som selvstendige kunstverk, mer enn bare skissearbeid.  
I slutten av 60-årene og begynnelsen av 70-årene laget han en serie oljemaleri med navn Regnbueøya.  Mosaikkarbeidet har også satt sitt preg på disse oljemaleriene.  Som hovedverk blant oljemaleriene regnes Orkesterprøven I og II, begge laget i 1981, inspirert av en kortfilm ved samme navn av Federico Fellini.
I 1973 kjøpte Nordjylland Kunstmuseum i Ålborg de to oljemaleriene Is og fjell og Regnbueøya. 
I senere år malte Bøe to serier oljemaleri Pastoralesymfonien og Komposisjoner inspirert av 100 hardingtoner av Geirr Tveit.  Pastorale-serien er malt i 1988-91 og har hentet inspirasjonen fra Beethoven, samt nobelprisvinneren André Gides roman Pastoralesymfonien.  Den andre serien hentet navnet fra musikkverket Hundrad hardingtonar av Geirr Tveitt.
Anine Kruse

Karrière

Kruse Skatrud danner sammen med sin søster Benedikte Kruse, Anja Eline Skybakmoen, Ane Roggen og Ida Roggen sanggruppen Pitsj. 
I 2011 framførte de konserten Pitsj & Gumbo i Oslo konserthus, der "A capella møter en hot New Orleans-rett".
Kruse Skatrud gikk på Foss videregående skole, har høyere utdannelse som dirigent og sanger, og har tilbragt ti år ved Norges musikkhøgskole. 
Hun dirigerer koret Bærum Vokalensemble.
Aphanosperma

Utseende

Middelsstore, langstrakte, gulbrune trebukker. Antennene er omtrent så lange som kroppen. Pronotum er sylindrisk med en tann midt på hver sidekant, dekkvingene langstrakte og jevnbrede.

Utbredelse

Slekten er utbredt i Australia.
Uggdalseidtunnelene

Uggdalseidtunnelene er to veitunneler langs fylkesvei 49 på henholdsvis 89 og 63 meter i Tysnes kommune i Hordaland. De ble åpnet i 1965.
Toradertrioen frå Hallingdal

Toradertrioen frå Hallingdal er et musikkalbum utgitt av Toradertrioen i 1975. Dette var bandets debutalbum.
EM i curling 2002

Curling-EM 2002 ble arrangert 5. desember – 14. desember 2002 i 
Sportscenter i Grindelwald i Sveits. 
Det deltok 21 lag for herrer og 18 lag for kvinner.
Milano–Sanremo 2014

Milano–Sanremo 2014 var den 105. utgaven av klassiker-monumentet Milano–Sanremo. Rittet ble arrangert over 294 km søndag 23. mars. Det var det fjerde arrangementet på UCI WorldTour 2014. 
Alexander Kristoff vant, og han ble dermed den første nordmannen til å vinne et klassiker-monument.
Arkitekturverkstedet

Arkitekturverkstedet i Oslo er et av kontorene til Asplan Viak AS, lokalisert i Oslo. Kontorlokalene ligger ved Arkitektur- og designhøgskolen i Oslo, og flere av de ansatte har også lærerstillinger på skolen. 
Staben består av 16 arkitekter, planleggere, landskapsarkitekter og interiørarkitekter. 
Arkitekturverkstedet/ Asplan Viak har sentral godkjenning, tiltaksklasse 3.
Bassareus

Utseende

Bassareus er små til middelsstore (3 - 5 millimeter), blanke bladbiller, gjerne farget i gult eller rødlig og svart. De er korte, og butte både foran og bak. Det siste leddet av bakkroppen er synlig bak dekkvingene. Undersiden er noe «oppsvulmet». Antennene er nokså lange i forhold til hva som er vanlig for andre bladbiller. Pronotum er avrundet firkantet. Hodet er synlig ovenfra. Slekten kan skilles fra lignende Cryptocephalus-arter på at sidene av thorax foran er innsvinget eller innbuktet (rette hos Cryptocephalus).

Levevis

Både larvene og de voksne (imago) billene lever av å spise blad på næringsplanten og er særlig aktive i varme og solskinn.

Utbredelse

Slekten er utbredt i det østlige Nord-Amerika.
Rubicon

Historie

I romertiden løp den fra Appenninene og ca 80 kilometer til Adriaterhavet i det sørlige Emilia-Romagna mellom Ariminum og Caesena.
Elven er kjent fra romersk lovgivning som forbød noen å krysse den med militærstyrker. Dette var for å hindre interne militære trusler mot det romerske senatet, og ville bli ansett som et opprør. Julius Cæsar krysset elven i år 49 f.Kr., angivelig den 10. januar ifølge den romerske kalenderen, og brøt slik denne loven, og innledet Cæsars borgerkrig. Siden elven gjennom århundrene senere har endret løp flere ganger, er det umulig i dag å fastslå nøyaktig hvor Rubicon rant da Cæsar og legionene krysset den. Den er for ettertiden mest kjent for Cæsars berømte utsagn da han krysset elven: alea iacta est,  – «terningen er kastet».
Uttrykket «å gå over Rubicon» eller «å krysse Rubicon» henviser til å ta det avgjørende skrittet uten mulighet til å endre på det i ettertid.

Norsk historie

Avisa Verdens Gang skrev i 1880 om statsrådssaken at «Stortinget står ferdigt til at gaa over Rubikon». Stortinget var i ferd med å vedta en promulgasjon i saken om hvorvidt regjeringens medlemmer skulle ha adgang til Stortingets møter. Dette var et viktig steg på veien mot parlamentarisme i Norge.
Agnar Mykles siste roman het Rubicon, utgitt 1965.
Phanes

Utseende

Små til middelsstore (vingespenn gjerne 20-30 millimeter), brune smygere, oftest med små, hvite flekker, ofte med lyse striper langs vingenes lengdeårer på undersiden. Vingenes underside har en påfallende, perlemorsaktig glans.

Levevis

De aller fleste har larver på gress eller andre enfrøbladete planter.

Utbredelse

Slekten er vidt utbredt i Mellom- og Sør-Amerika, fra Mexico i nord til Peru i sør.
Moltemyr skole

Moltemyr skole var kun en barneskole frem til 2003, da begynte utbyggingen av en ungdomsskole i tillegg. Ungdomsskolen var ferdig i 2005 og skolen er nå en 1-10 skole.

Beliggenhet

Moltemyr skole ligger på Moltemyr, en høyde over byen Arendal i Aust-Agder.
Komorene (øygruppe)

Komorene er ei øygruppe av vulkansk opprinnelse som ligger i den nordlige delen av Mosambikkanalen mellom det nordøstlige Madagaskar og det nordvestlige Mosambik. Tre av øyene i øygruppa utgjør staten Komorene, mens den fjerde tilhører Frankrike.

Naturgeografi

Det er fire større, og en mengde mindre, øyer på Komorene. De viktigste øyene er Ngazidja eller Grande Comore (1148 km²), Ndzwani eller Anjouan (424 km²), Mwali eller Mohéli (290 km²) og Maore eller Mayotte (374 km²). Øyene har forskjellige navn på komorisk og fransk, den tidligere kolonimaktens språk. Øygruppa har oppstått ved et vulkansk varmepunkt i en prosess som tok til for nesten 8 millioner år siden. Maore (Mayotte) ble dannet for 7,7 millioner år siden og er den eldste og mest eroderte av øyene. Mwali (Mohéli) er 5 million år og Ndzwani (Anjouan) 3,9 millioner år gammel. Den yngste øya er Ngazidja (Grande Comore), som ble til for 10 000 år siden og som har en fortsatt aktiv vulkan, Karthala, på 2361 moh.

Klima

Komorene ligger like sør for ekvator. Klimaet er tropisk. Årstida fra november til april er varm og fuktig. Temperaturen varierer typisk mellom 28 og 32 grader celsius. Fra mai til oktober er været typisk kaldere, mellom 24 og 27 grader celsius, og det er mindre nedbør.

Politisk geografi

Politisk er øygruppa delt, der tre av øyene sammen utgjør den selvstendige staten Unionen Komorene, mens den fjerde øya, Mayotte, et fransk oversjøisk departement.
Svevende ord bibelsenter

Nettstedets budskap

I et intervju sier innehaveren: «Den parodierer det jeg kaller karismatiske og ultrakonservative menigheter i Norge(...)Jeg opplever at de har et hat mot de som ikke deler de kristnes livssyn, og jeg synes det er rart hvor opptatt kristne kan være av homofili. Ingen synd er verre, virker det som. Jeg mener de kan begynne et annet sted, med å ta onanistene, for eksempel.»

Svevende Ord vs. Levende Ord

I 2002 ble nettstedet truet av Levende Ord med anmeldelse for brudd på Almindelig borgerlig Straffelovs paragraf 135a, som handler om hetsing av folkegrupper. Trusselen fikk medieomtale, men ble ikke gjennomført.
Levende Ord har gjentatte ganger uttrykt misnøye ved Svevende Ords aktiviteter. Levende Ords talsmann kom med uttalelser som: «Siden er absolutt en forhåning» , «Faren er at mennesker begynner å se på kristen tro som et sosialt avvik. Unge kan komme til å tro at kirken og kristendommen bare er noe tull.» og «(...) kan føre til at autoriteter ikke blir tatt seriøst.»
Innehaveren av Svevende Ord har besvart kritikken med: «Jeg har i utgangspunktet full respekt for kristne mennesker. Men når enkelte kan tillate seg å mene at homofili er en sykdom, og at alle som ikke tror havner i det evige helvete, da har det gått for langt. Jeg synes heller ikke mye om at kristne skal reise verden rundt og fortelle alle andre at det de tror på er feil.»
Georges Legagneux

Hans début

Den 19. april 1910 fikk han fransk flylisens Nr. 55.
Han deltok i Angers-Saumur race 6. juni 1910. Dette var det første flyvning mellom to byer med sju konkurrenter, og ble sett av over 200&;nbsp000 tilskuere. Legagneux fløy et Sommer 1910 biplan, og var en av bare tre deltagere til å ta av. Han endte på andreplass med 36 minutter, 45 sekunder, bare 5 minutter bak vinneren, Robert Martinet.
Den 9. desember 1910 brøt han høyderekorden satt av Ralph Johnstone 27. oktober 1910. Johnstone hadde nådd 8&;nbsp;471 fot, men med start fra Pau nådde Legagneux en høyde 10 499 fot med sitt Bleriotfly.
Legagneux tok igjen verdensrekord i høyde i desember 1913 da han nådde 6 120 meter med en Nieuport.
Donna Strickland

Biografi

Strickland ble født 27. mai 1959 i Guelph i Ontario, Canada. På skolen interesserte hun seg særlig for matte og fysikk, og da hun fant ut at ingeniørlinjen ved McMaster University inkluderte kurs i lasere og elektro-optikk syntes hun det hørtes moro ut og søkte seg dit. Ved McMaster var hun én av tre kvinner i en klasse på 25. Hun ble uteksaminert med en bachelor i ingeniørfag i 1981.

Utviklingen av CPA

For å ta en Ph.D søkte hun seg til University of Rochester, som hadde en moderne laserlab (Laboratory for Laser Energetics) og et fremragende lasermiljø. Der gikk hun inn i forskningsgruppen Picosecond Research Group med Gérard Mourou som veileder.
Sammen med Mourou utviklet hun teknikken som siden har blitt kjent som chirped pulse amplification (CPA), først beskrevet i en artikkel fra 1985. På tidspunktet da Strickland kom inn i gruppen hadde en kommet til et punkt der en strevde med å forsterke ultrakorte laserpulser ytterligere uten at resultatet ble ustabilt eller forsterkermaterialet ble ødelagt.
CPA-teknikken løste dette problemet ved at hver laserpuls strekkes ut spektralt og i tid før den forsterkes og til slutt komprimeres tilbake igjen til sin opprinnelige varighet.
Teknikken var et gjennombrudd som gjorde det mulig å forsterke laserpulsene langt mer enn det som tidlig hadde vært mulig på en stabil måte.

Videre karriere

Strickland disputerte i 1989. I 1988–1991 jobbet hun som forsker ved National Research Council of Canada, der hun jobbet sammen med Paul Corkum, igjen i en forskningsgruppe som var ledende på laseroptikk. I 1991–1992 jobbet hun i lasergruppen ved Lawrence Livermore National Laboratory før hun i 1992 begynte ved Princeton Universitys Advanced Technology Center for Photonics and Opto-electronic Materials som tekniker.
I 1997 fikk hun en fast amanuensis-stilling (assistant professor) ved University of Waterloo, der hun har bygget opp sin egen forskningsgruppe. Etter nobelpristildelingen i 2018 søkte hun opprykk til professor og fikk det. Hun uttalte at hun ikke hadde søkt tidligere fordi hun uansett hadde en sikker jobb og at en professortittel ikke nødvendigvis trenger å bety høyere lønn.
Strickland ble fellow av The Optical Society i 2008 og har hatt flere verv i foreningen, blant annet som visepresident i 2011 og president i 2013. Fra 2004 til 2010 har hun vært innholdsredaktør for foreningens tidsskrift Optics Letters.